**HÅSTADBØSTØLEN**

Denne stølen ligg eit godt stykke lenger ut mot fjorden enn Kvanndalsstølen. Den ligg rett opp over sentrum i Kvanndal i 475 meters høgde over havet. Her støla dei to bruka Naustvik og Håstadbø, og her stod to sel. Tufta viser etter det eine, Naustvik sitt sel, og det andre stølshuset er omvølt og restaurert. Dette selet er eigd av Elin-Maria Arekol og Kåre Svartveit Aarekol frå Grimo.

Før du kjem fram til stølen går du forbi nokre tufter som vart kalla «Skimuseet» då det alltid stod ski oppetter veggane i gamal tid. «Endressmyra» er ei lita myr du kjem til før det flatar ut.

Det vert fortalt at då krigen var slutt var det og slutt på stølinga her.

Garden Håstadbø har historie heilt tilbake til 1300-talet då den tilhøyrde Kinsarvik prestebord og seinare registrert som preste- enkjesete. Garden har vore seld fleire gonger opp gjennom tida, sist til Lars Arnfinnson Aarekol som kjøpte garden i 1946 og nytta beite. I 1992 overtok Elin - Maria Aarekol skøyte.

Håstadbø hadde husmannsplass Løfloten, og den låg der køyrevegen til garden tek av ved riksvegen. Løflotstova er gjenreist i Bygdatunet i Granvin.

I Naustvik er bruket i seinare tid nytta til hagebruk og fruktdyrking.

GOD TUR!

Granvin turlag

Kjelde *: «Stølane i Granvin» av Torbjørn Seim og lokalkjende.*